Onsdag var landets statsminister Mette Frederiksen på rundtur i Aalborg. Kommunens borgmester, Lasse Frimand Jensen, viste statsministeren rundt for at se de tiltag, som der er blevet lavet for at skabe mere tryghed i det aalborgensiske natteliv. Efter blandt andet to tragiske sager fra Aalborgs natteliv sidste år er sikkerheden noget, som er kommet mere i fokus. Blandt andet er der etableret et Safe House i Jomfru Ane Gade, mens øget overvågning og parkeringszoner også er blevet indført. Senest er den store mængde af drugging også kommet frem i lyset, og i Safe House anslår de, at to til fem unge bliver forgiftet hver weekend. - Jeg har ikke oplevet det være så udbredt, som det er nu, og det er så let tilgængeligt, som det er, siger Martin Bossen, der er stifter af Safe House. Kan gøres mere På trods af nye tiltag i nattelivet er det stadig noget, som Aalborg-borgmesteren vil fokusere på fremadrettet. - Vi skal involvere de unge i, hvordan vi gør Aalborg mere tryg. Og det gør vi igennem det her Tryg Aalborg samarbejde, hvor vi er ude på uddannelserne og har en dialog med de unge, siger Lasse Frimand Jensen. Statsminister Mette Frederiksen har selv i sine unge dage været blandt de unge i bylivet. - Der har altid været utryghed i nattelivet. Det var der også, da jeg gik i Jomfru Ane Gade for mange år siden og var en stor pige. - Vi har gjort meget, og for eksempel på hele strafområdet har vi jo flyttet Danmark igennem årene, men der er behov for at gøre mere, siger hun. Martin Bossen håber også, at der bliver gjort mere for trygheden i nattelivet. Og med dagens besøg håber han også, at der muligvis kommer lidt flere økonomiske midler. - Det er et dyrt sted at drive, og det er en dyr adresse, den er på, så vi har helt klart brug for alle de midler, vi kan få, siger han.

Referat:
Der er gjort flere gode ting i Aalborgs natteliv.